Komisijos direktyva 97/20/EB
1997 m. balandžio 18 d.
su technikos pažanga derinanti Tarybos direktyvą 72/306/EEB dėl valstybių narių įstatymų, reglamentuojančių priemones, kurių turi būti imamasi prieš oro taršą transporto priemonių dyzelinių variklių išmetamosiomis dujomis, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. rugpjūčio 2 d. Tarybos direktyvą 72/306/EEB dėl valstybių narių įstatymų, reglamentuojančių priemones, kurių turi būti imamasi prieš oro taršą transporto priemonių dyzelinių variklių išmetamosiomis dujomis, suderinimo [1] su paskutiniais pakeitimais, padarytais Komisijos direktyva 89/491/EEB [2], ypač į jos 4 straipsnį,
kadangi Direktyva 72/306/EEB yra viena iš atskirųjų direktyvų, skirtų EB tipo patvirtinimo tvarkai, nustatytai 1970 m. vasario 6 d. Tarybos direktyva 70/156/EEB dėl valstybių narių įstatymų, reguliuojančių motorinių transporto priemonių ir jų priekabų tipų patvirtinimą, suderinimo [3] su paskutiniais pakeitimais, padarytais Europos Parlamento ir Tarybos direktyva 96/79/EB [4]; kadangi dėl tos priežasties Direktyvos 70/156/EEB nuostatos dėl transporto priemonių sistemų, sudėtinių dalių ir atskirų techninių mazgų yra taikomos Direktyvai 72/306/EEB;
kadangi pagal Direktyvos 70/156/EEB 3 straipsnio 4 dalį ir 4 straipsnio 3 dalį ypač būtina, kad prie kiekvienos atskirosios direktyvos būtų pridedamas informacinis dokumentas, kuriame būtų atitinkami Direktyvos 70/156/EEB I priede išvardyti punktai, taip pat, remiantis Direktyvos 70/156/EEB VI priedu, tipo patvirtinimo liudijimas, kad šį tipo patvirtinimą būtų galima įvesti į kompiuterį;
kadangi šie pakeitimai yra susiję tik su Direktyvos 72/306/EEB administracinėmis nuostatomis, kadangi dėl to nebūtina pripažinti negaliojančiais esamus patvirtinimus pagal Direktyvą 72/306/EEB arba neleisti registruoti, parduoti ir pradėti naudoti naujas transporto priemones, kurioms taikomi tokie patvirtinimai;
kadangi šioje direktyvoje numatytos priemonės atitinka Direktyva 70/156/EEB įsteigto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 72/306/EEB iš dalies keičiama taip:
1. 1 straipsnis keičiamas taip:
"1 straipsnis
Šioje direktyvoje "transporto priemonė" - tai bet kokia transporto priemonė su dyzeliniu varikliu, skirta naudoti keliuose, su kėbulu ar be kėbulo, ne mažiau kaip su keturiais ratais, kurios maksimalus konstrukcinis greitis yra ne mažesnis nei 25 km/h, išskyrus bėgiais riedančias transporto priemones, žemės ūkio bei miško traktorius ir visas mobiliąsias mašinas."
2. 2 straipsnyje vietoj žodžių "I, II, III, IV ir VI priedus" įrašomi žodžiai "šios direktyvos atitinkamų priedų reikalavimus".
3. 3 straipsnyje vietoj žodžių "2.2 punkte" įrašomi žodžiai "1.1 punkte".
4. Priedai keičiami pagal šios direktyvos priedą.
2 straipsnis
Nuo 1997 m. spalio 1 d. valstybės narės:
- nebeišduoda EB tipo patvirtinimo pagal Direktyvos 70/156/EEB 4 straipsnio 1 dalį,
- gali atsisakyti išduoti nacionalinį tipo patvirtinimą
naujo tipo transporto priemonei, kai tai siejasi su dyzelinių variklių teršalų išmetimu, kuris neatitinka šia direktyva pakeistų Direktyvos 72/306/EEB nuostatų.
Ši direktyva nepanaikina jokių pagal Direktyvą 72/306/EEB pirmiau išduotų patvirtinimų ir netrukdo pratęsti šių patvirtinimų pagal minėtos direktyvos sąlygas, pagal kurias jie buvo anksčiau išduoti.
3 straipsnis
1. Valstybės narės priima įstatymus ir kitus teisės aktus, kurie, įsigalioję nuo 1997 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1997 m. balandžio 18 d.